钦定古今图书集成/明伦汇编/官常典/第502卷 > 范廷召
## 钦定古今图书集成/明伦汇编/官常典/第502卷 > 范廷召

按《宋史》本传：“廷召，冀州枣强人。父铎，为里中恶少年
所害。廷召年十八，手刃父仇，剖取其心，以祭父墓。弱
冠，身长七尺馀，有膂力，尝为盗，以勇壮闻。周广顺初，
应募为北面招收指挥使。世宗即位，入补卫士。从征
高平，战疾力，迁殿前指挥使。从征淮南，战紫金山，流
矢中左股。宋初，从平李筠、李重进，转本班都知。又从”
征太原，再转散都头、都虞候，领费州刺史。太平兴国
中，以日骑军都指挥使从平太原，征范阳。秦王廷美
尝遣亲吏阎怀忠、赵琼犒禁军列校，廷召预焉。坐出
为唐州马步军都指挥使。雍熙三年，议北征，召入为
马步军都军头、领平州刺史、幽州道前军先锋都指
挥使。与贼遇固安南，破其众三千，斩首千馀级，克固
安、新城二县，乘胜下涿州。廷召复与贼战，中流矢，血
渍甲缕，神色自若，督战益急，诏褒之。师还，迁日骑右
厢都指挥使、领本州团练使，又迁左厢，移领高州。端
拱初，出为齐州防御使，数月，授捧日天武四厢都指
挥使、领澄州防御使。二年，转殿前都虞候、领凉州观
察使、镇州副都部署，大破契丹三万众于徐河，斩首
数干级。淳化二年，为平卤桥砦都部署，历并代、环庆
两路副部署。至道中，遣将从五路讨李继迁，命廷召副李继隆为环、庆、灵都部署。廷召出延州路，与贼遇
白池，获米，募军主乞罗等兵器、铠甲数万。是役也，诸
将失期，独廷召与王超大小数十战，屡克捷，上嘉之。
俄又为并、代两路都部署。三年，迁侍卫马军都指挥
使、领河西军节度，为定州行营都部署。咸平二年，契
丹入塞，车驾北巡，廷召与战瀛州西，斩首二万级，逐
北至莫州东三十里，又斩首万馀，夺其所掠老幼数
万口，契丹遁去。师还，录功，加检校太傅，益赋邑，又改
殿前都指挥使。四年正月，被疾，车驾临问，卒，年七十
五。赠侍中。廷召在军四十馀年，由显德以来，凡亲征
未尝不从。善骑射，尝出猎，有群鸟飞过，廷召发矢，并
贯其三，观者骇异。性恶飞禽，所至处弹射殆绝。尤不
喜驴鸣，闻必击杀之。子守均、守信、守宣、守庆。